**Lakhatási (fűtési) támogatás**

**1. Ügyleírás:**

A szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 45. § (1) bekezdése alapján a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján - pénzbeli vagy természetbeni formában - települési támogatást nyújt. A Szoctv. 45. § (1) bekezdés a) pontja értelmében települési támogatás keretében nyújtható támogatás különösen a lakhatáshoz kapcsolódó rendszeres kiadások viseléséhez.

Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete (a továbbiakban: Rendelet) 3. § (3) bekezdés a) pontja alapján települési támogatás keretében igényelhető támogatás a lakhatási támogatás.

A Rendelet 5.§ (1) és (2) bekezdései alapján a jegyző lakhatási támogatásra való jogosultságot állapít meg a szociálisan rászoruló személy által lakott lakás fűtési kiadásának viseléséhez. Lakhatási támogatás a fűtési időszakban, kizárólag a lakás fűtési költségeihez nyújtható.

**A Rendelet 5.§ (3) bekezdése alapján lakhatási támogatásra jogosult az a személy,**

a) aki a kérelemben megjelölt lakásban **bejelentett lakóhellyel rendelkezik**, abban életvitelszerűen lakik, ésannak tulajdonosa, haszonélvezője, bérlője vagy az önkormányzat tulajdonában álló lakás bérlője, **és**

b) háztartásban az egy főre jutó havi nettó jövedelem egyszemélyes háztartás esetén a szociális vetítési alap összegének 300 %-át (2025. évben: 85.500,- Ft-ot), kétszemélyes háztartás esetén 230%-át (2025. évben: 65.550,- Ft-ot), többszemélyes háztartás esetén a 170%-át (2025. évben: 48.450,-Ft-ot) nem haladja meg **és**

c) a háztartása egyik tagjának sincs vagyona.

A Rendelet 5. §(3a) bekezdése szerint különös méltánylást érdemlő esetben is megállapítható a lakhatási támogatás, ha a kérelmező háztartásában az egy főre jutó havi nettó jövedelem egyszemélyes háztartás esetén a 136.800,- Ft-ot, kétszemélyes háztartás esetén a 104.880,- Ft-ot, többszemélyes háztartás esetén a 77.520,- Ft-ot nem haladja meg, feltéve, hogy a kérelem a támogatáshoz kapcsolódó egyéb jogosultsági feltételeknek megfelel.

Nem jogosult lakhatási támogatásra, aki lakásfenntartási támogatásban részesül.

A Rendelet 5. § (5) bekezdése alapján a lakhatási támogatás összege 10.000,-Ft/hó, amely a kérelem benyújtását követő teljes hónapokra, de legkorábban a tárgyév november hónap első napjától, a fűtési időszak teljes hátralévő tartalmára egy összegben kerül megállapításra és folyósításra.

A támogatás nyújtható készpénzben, vagy tűzifa formájában.

A támogatás iránti igényeket minden év szeptember 1. napjától kezdődően lehet benyújtani. A támogatás a jogosultat a kérelem benyújtását követő hónap első napjától, de legkorábban a tárgyév november hónap első napjától illeti meg, a fűtési időszak végéig.

A fűtési időszak az adott év november 1. napjától a következő év március 31. napjáig tart.

A Rendelet 5. § (9) bekezdése szerint a lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

A Rendelet alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

A Rendelet 9. §-a alapján a lakhatási (fűtési) támogatás megállapításának további feltétele a lakókörnyezet rendezettsége.

A Rendelet 9. § (2) bekezdése alapján lakókörnyezet a kérelmező által életvitelszerűen lakott lakás vagy ház udvara, kertje, valamint az ingatlan előtti járdaszakasz - annak hiányában az ingatlan előtti 1,5 méteres terület.

A Rendelet 9. § (3) bekezdése értelmében a lakókörnyezet akkor rendezett, ha

a) az udvar nem szemetes, lombtól, hulladéktól, építési törmeléktől mentes,

b) a ház kertjében parlagfű nem található, a kert gyommentesített, gaztalanított,

c) az ingatlan előtti járda vagy annak hiányában az ingatlan előtti 1,5 méteres terület tiszta, a szeméttől, gyomtól – télen a hótól, síkosságtól- folyamatosan mentesített.

A Szoctv. 4. § (1) bekezdés f) pontja alapján háztartás az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

**2. Az ügyintézéshez szükséges okiratok, dokumentumok, űrlapok:**

Az ellátás megállapítása kérelemre történik, melyet az e célra rendszeresített formanyomtatványon kell előterjeszteni. A kérelemhez csatolni kell a formanyomtatványban felsorolt – az ellátásra való jogosultság megállapításához szükséges – mellékleteket.

Az önkormányzat által nyújtott szociális ellátásra való jogosultság elbírálása érdekében a kérelmezőnek csatolnia kell saját és a vele közös háztartásban élő személyek – kérelem benyújtását megelőző hónapra vonatkozó - jövedelmigazolását (munkáltatói igazolás, nyugellátás esetén nyugdíj szelvény, valamint a kifizető által kiállított nyugdíjközlő lap, utolsó havi folyószámla kivonat, járási hivatal által folyósított ellátásokról hatósági bizonyítvány, alkalmi munkáról nyilatkozat, munkaügyi szervek által folyósított rendszeres pénzellátás esetén az erről szóló határozat).

Amennyiben a támogatást igénylő, vagy a vele egy háztartásban élő nagykorú személy jövedelemmel nem rendelkezik, akkor erről nyilatkozni kell.

A 16 éven felüli gyermek iskolalátogatási igazolását, vagy a hallgatói jogviszony igazolást a kérelemhez csatolni kell.

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: szocial@hajduhadhaz.hu

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

 4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 60 nap.

A döntés ellen a közléstől számított 15 napon belül Hajdúhadház Város Önkormányzata Képviselő-testületéhez (4242 Hajdúhadház, Bocskai tér 1. szám) címzett, de a Hajdúhadházi Polgármesteri Hivatal Jegyzőjéhez (4242 Hajdúhadház, Bocskai tér 1. szám) benyújtott illetékmentes fellebbezéssel lehet élni.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabályok**

* A szociális igazgatásról és szociális ellátásokról szóló 1993. évi III. törvény
* Az általános közigazgatási rendtartásról szóló 2016. évi CL. törvény
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III.27.) Korm. rendelet
* Az illetékekről szóló 1990.évi XCIII. törvény
* Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete
* Hajdúhadház Város Önkormányzata Képviselő-testületének a Képviselő-testület hatáskörének átruházásáról önkormányzati hatósági ügyben szóló 4/2015.(II.13.) számú önkormányzati rendelete

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

***Hajdúhadház Város Önkormányzata Képviselő-testületének hatályos önkormányzati rendeletei elérhetőek a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/)

**9. Kapcsolódó dokumentumok, nyomtatványok:**

Kérelem Lakhatási támogatás megállapítására